Hormuzi väin

**Hormuzi väin** (araabia keeles: مَضيق هُرمُز Maḍīq Hurmuz) ühendab Pärsia ja Omaani lahte ning eraldab Araabia poolsaart Iraanist. 

## Kirjeldus
Väina lõunarannikul asub Musandami poolsaar, mida jagavad Araabia Ühendemiraadid ja Musandami kubernerkond, mis on Omaani riigi enklaav. Väina põhjarannik kuulub Iraanile. Väina pikkus on umbes 90 meremiili (167 km), laius varieerub 52 (96 km) ja 21 meremiili (39 km) vahel. Suurim sügavus umbes 100 meetrit.

Läbi väina kulgeva laevatee laius kummaski suunas on vaid kaks miili, mida eraldab omakorda kahe miili laiune puhvervöönd. Väin on strateegiliselt ülioluline transporditee, mida läbib umbes 20% maailmas toodetavast naftast. Aastatel 2009–2011 oli nafta transiit läbi väina 15,5–17 miljonit barrelit päevas (bbl/d).

## Ajaloost
Aprillis 1959 muutis Iraan väina õiguslikku staatust, laiendades oma territoriaalmerd 22 kilomeetrini ja teatades, et tunnustab vaid tsiviilotstarbelisi vedusid läbi oma territoriaalvete. Juulis 1972 laiendas Omaan samuti oma territoriaalmerd 22 km laiuseni. Nii oli Hormuzi väin kitsaim koht 1970. aastate alguses jäänud kogu laiuses Iraani ja Omaani territoriaalvetesse. 
Väina läbivad laevad liiguvad seal praegu Rahvusvahelise mereõiguse 1982. aasta ÜRO mereõiguse konventsiooni alusel. Kuigi kõik riigid ei ole konventsiooni ratifitseerinud, aktsepteerib enamik riike, sealhulgas USA, neid navigatsioonieeskirju, mis on konventsiooniga reguleeritud. 

## Hormuzi väina sulgemisest
Millennium Challenge 2002 oli suur sõjaline õppus, mille viisid USA relvajõud läbi 2002. aastal. See simuleeris ühe riigi (tõenäoliselt Iraani) katset väina sulgeda. Eeldused ja tulemused olid vastuolulised. Iraani strateegia simulatsioon osutus edukamaks USA relvajõudude tegevusest.

2008. aasta artiklis ajakirjas International Security väideti, et Iraan võib väina sulgeda või liiklust kuu aega takistada ning USA katse see taasavada eskaleeriks tõenäoliselt konflikti.

Iraani merevägi viis 2011. aasta detsembris läbi kümnepäevase õppuse väina rahvusvahelistes vetes. Iraani kontradmiral Habibollah Sayyari teatas, et väina õppuse ajal ei suleta. Iraani väed suudaksid seda hõlpsasti teha, kuid selline otsus tuleb langetada poliitilisel tasandil. Pentagoni pressiesindaja kapten John Kirby teatas selle peale: "Püüdlused pingeid selles maailma osas suurendada on kasutud ja kahjulikud. Meie omalt poolt oleme kindlad, et meil on piirkonnas piisavalt võimekust, et täita oma lubadusi oma sõprade ja partnerite ning rahvusvahelise üldsuse ees."

Türgi mereõiguse uurija Nilufer Orali jõudis 2012. aasta mais avaldatud artiklis järeldusele, et nii 1994. aastal jõustunud ÜRO mereõiguse konventsiooni (UNCLOS) kui ka 1958. aasta avamere konventsiooni rikutakse, kui Iraan täidab oma ähvarduse blokeerida laevade (näiteks naftatankerite) läbisõitu väinast ning et läbisõit ei ole õiguslikult seotud majandussanktsioonide kehtestamisega. Artiklis kinnitatakse lisaks, et rannikuriik võib takistada "transiiti või peatusteta rahumeelset läbisõitu" ainult siis, kui: 1) läbisõidu ajal ähvardatakse või tegelikult kasutatakse jõudu väinaga piirneva riigi suveräänsuse, territoriaalse terviklikkuse või poliitilise iseseisvuse vastu; või 2) laev rikub muul viisil ÜRO põhikirjas sätestatud rahvusvahelise õiguse põhimõtteid.

2026. aasta veebruari seisuga olid ÜRO mereõiguse konventsiooniga liitunud 157 suveräänset riiki, sealhulgas Euroopa Liit ja kõik suurriigid peale Ameerika Ühendriikide, kes ei ole lepingut ratifitseerinud.

## Sündmusi piirkonnas
### 1984
Iraani-Iraagi sõja nn tankerisõja etapp algas, kui Iraak ründas 1984. aasta alguses naftaterminale ja naftatankereid Iraanile kuuluval Kharki saarel Pärsia lahes. Saddam Husseini eesmärk oli muu hulgas provotseerida iraanlasi kättemaksu sooritama äärmuslike meetmetega, nagu Hormuzi väina sulgemine mereliiklusele, et tuua sellega kaasa Ameerika Ühendriikide sekkumise.
### 1988
3. juulil 1988 tulistas USA laevastiku alus *USS Vincennes* väina kohal maa-õhk tüüpi raketiga alla Iraani reisilennuki, mis lendas Teheranist Dubaisse, kui see liikus oma tavapärasel marsruudil üle Iraani territoriaalvete Pärsia lahes. Kõik pardal viibinud 290 inimest hukkusid. Selle õnnetuse täpsed asjaolud on siiani ebaselged.
### 2008
29. juunil 2008 ütles üks Iraani revolutsioonilise kaardiväe komandör, et kui kas Iisrael või Ameerika Ühendriigid ründavad Iraani, sulgeb Iraan Hormuzi väina, et naftaturgudel kaos tekitada. Sellele järgnesid Iraani naftaministri ja teiste valitsusametnike ähvardused, et rünnak Iraani vastu tooks kaasa segaduse maailma naftatarnetes. Bahreinis paikneva paikneva USA 5. laevastiku ülem admiral Kevin Cosgriff aga hoiatas, et sellist Iraani tegevust peetakse sõjategevuseks ning USA ei luba Iraanil takistada ligi kolmandikku maailma gaasi- ja naftatarnetest, mis toimuvad läbi väina. 

2008. aasta juuli viimasel nädalal viis USA läbi Iraani ranniku lähedal asuvates madalates vetes ühisõppusi võimalikuks sõjategevuseks, millest võttis osa üle 40 USA ja liitlaslaeva.
### 2018
2018. aasta juulis ähvardas Iraan taas väina sulgeda, viidates kehtestatud sanktsioonidele pärast seda, kui USA loobus aasta alguses Iraani tuumaleppest. 2018. aasta augustis katsetas Iraan esimest korda piirkonnas ballistilist raketti, mis lendas üle Hormuzi väina Iraani kõrbealadele.
### 2025
14. juunil 2025. aastal ähvardas Iraan sulgeda või blokeerida Hormuzi väina vastuseks Iisraeli rünnakutele, mis olid suunatud tema sõjalise ja tuumaalase infrastruktuuri vastu. Financial Times teatas, et selline tegevus võib põhjustada naftahinna tõusu, jõudes võib-olla tasemele 100–150 eurot barreli eest. See põhjustaks tõenäoliselt ülemaailmset inflatsiooni ja aitaks kaasa majanduslangusele.
### 2026
Märtsi alguses 2026 sulges Iraan väina pärast Iisraeli-USA õhurünnakute algust ja ajatolla ‘Alī Khāmene'ī hukkumist.  Islami revolutsiooniline kaardivägi teatas ametlikult 2. märtsil, et Hormuzi väin on suletud ja kõik väina sisenevad laevad tuleb põlema panna. Väina läbiv laevaliiklus sisuliselt peatus.

11. märtsil tabas Iraani rünnak Hormuzi väinas kolme kaubalaeva. Lisaks teatati ka, et Iraan on alustanud Hormuzi väinas miinide veeskamist, et peatada täielikult nafta ja veeldatud maagaasi läbivedu. USA relvajõu teatasid seejärel, et Iraani miiniveeskajad hävitati.

## Viited